"Jien twilidt inbigħ il-laħam!" – sa siegħa qabel twieled ommu kienet għadha qed isservi lin-nies
Jekk tgħaddi minn miegħu x'aktarx li lanqas tintebaħ bih. L-ewwel ma tiekol l-għajn. Tabella mal-faċċata m'għandux. L-ebda ħjiel ta' riklami. Tefa' ta' ġebla 'l bogħod mill-Knisja ta' San Franġisk, il-Ħamrun Ġiranzio Azzopardi magħruf aħjar mal-klijenti bħala Ġiranz ilu 55 sena jmexxi ħanut tal-laħam. Hekk kif tmidd riġlejk fil-ħanut, it-tbissima fuq fomm Ġiranz tilqgħek minnufih. Tisraqlek qalbek. Natural ħelu, li jpatti bil-bosta għan-nuqqas ta' riklamar tal-ħanut. Liema mkejjen, Ġiranz fetħu meta kellu 18-il sena. Minn dakinhar 'l hawn, ta' kuljum, lil sid il-ħanut issibu jterraq bejn dawn l-erba' ħitan li huma l-mimmi t'għajnejh minn sbieħ il-jum sa nżul ix-xemx. Lill-klijent, Ġiranz jaqdih mill-koxxa b'ħeffa liema bħalha. Qisu mhux hu. 74 sena ma jurihomx. Bieżel u jarmi s-saħħa. In-neputi ta' Ġiranz, Dylan tħajjar minn nannuh. Daħal għax-xogħol b'ruħu u b'ġismu u spiċċa jagħtih daqqa t'id bit-tama li 'l quddiem ikompli jżomm xogħol nannuh ħaj. F'kummenti lil tvm.com.mt Ġiranz stqarr li lin-nies jgħidilhom li twieled ibigħ il-laħam. Spjegalna, li meta ommu kienet waslet biex ikollha lilu sa siegħa qabel kienet għadha qed isservi lin-nies ġol-ħanut tal-laħam tal-familja li kellhom f'Ħal Qormi. Mistoqsi kif ħa r-riedni tal-ħanut b'suċċess, Ġiranz stqarr li qabelxejn dak li jkun irid ikun paċenzjuż u ma jridx ikun supperv bil-għan li jmur tajjeb man-nies. "Żomm it-tbissima fuq wiċċek!" żied jgħid. Ġiranz tal-laħam "Sa siegħa qabel twilidt 🍼 ommi kienet għadha qed isservi lin-nies!"Għandu 74 sena u jsibuh bħala Ġiranz tal-laħam 🥩. Tabella mal-ħanut m'għandux. It-tbissima fuq fommu kollox 🤗.